
Text rozhodnutia
Súd: Krajský súd Bratislava Spisová značka: 9Co/34/2011 Identifikačné číslo súdneho spisu: 1011896888 Dátum vydania rozhodnutia: 15. 11. 2012 Meno a priezvisko sudcu, VSÚ: JUDr. Roman Huszár ECLI: ECLI:SK:KSBA:2012:1011896888.1 ROZSUDOK V MENE SLOVENSKEJ REPUBLIKY Krajský súd v Bratislave v senáte zloženom z predsedu senátu JUDr. Romana Huszára a členiek senátu JUDr. Magdalény Florekovej a JUDr. Zuzany Posluchovej v právnej veci navrhovateľov : 1/ Z.. A. H., U. U., J. XX, 2/ D. H., U. U., J. XX, navrhovatelia 1/, 2/ zastúpení Sedlačko & Partners, s.r.o., Bratislava, Zámocká 22, proti odporcovi : OTP Buildings, s.r.o., Bratislava, Tallerova 10, zastúpená JUDr. Ladislavom Bohuniczkým, advokátom, AK JUDr. Ladislav Bohuniczký & JUDr. Atila Potásch, Dunajská Streda, Kukučínova 459, o nahradenie prejavu vôle, na odvolanie navrhovateľov 1/, 2/ proti rozsudku Okresného súdu Bratislava I zo dňa 10. 11. 2006 č.k. 14C 103/2001 - 184, v spojení s opravným uznesením Okresného súdu Bratislava I zo dňa 31. 1. 2007 č.k. 14C 103/2001 - 197, v pomere hlasov 3 : 0, takto r o z h o d o l : Odvolací súd napadnutý rozsudok súdu prvého stupňa vo veci samej p o t v r d z u j e . V časti výroku o trovách konania rozsudok súdu prvého stupňa v spojení s jeho opravným uznesením zo dňa 31. 1. 2007 č.k. 14C 103/2001 - 197 z m e ň u j e tak, že navrhovatelia 1/, 2/ sú p o v i n n í zaplatiť odporcovi trovy konania a to trovy právneho zastúpenia v sume 205 €, na účet JUDr. Ladislava Bohuniczkého, advokáta v Dunajskej Strede, do troch dní od právoplatnosti rozsudku. Odporcovi náhradu trov odvolacieho konania nepriznáva. o d ô v o d n e n i e : Napadnutým rozsudkom súd prvého stupňa zamietol návrh navrhovateľov 1/, 2/, ktorým sa voči odporcovi ( pôvodne žalovanej Investičnej a rozvojovej banke, a.s., po zmene obchodného názvu OTP Banka Slovensko, a.s. ) domáhali najskôr splnenia povinnosti uzatvoriť s nimi Zmluvu o prevode vlastníctva bytu Č.. XX, X. X., na X. R. domovej nehnuteľnosti v Bratislave na J. I.. XX, parcela č. XXXX, popisné číslo 2256, pozostávajúceho z troch izieb a príslušenstva za kúpnu cenu podľa zákona č. 182/1993 Z.z. Vykonaným dokazovaním zistil, že na základe Zmluvy o nájme bytu uzatvorenej dňa 1. 12. 1996 sú navrhovatelia nájomcami označeného bytu, na dobu neurčitú, pričom dispozičné právo k bytu patrilo v čase podania návrhu IRB, a.s. Bratislava - ústredie. Dňa 1. 10. 1999 požiadal navrhovateľ IRB, a.s., Z.. T. F., správcu pre výkon nútenej správy, o odkúpenie predmetného bytu do vlastníctva, na základe zák.č. 182/1993 Z.z. Na žiadosť reagoval vtedajší odporca oznámením, že po ukončení nútenej správy dôjde k zmene majiteľa banky, ktorý rozhodne o ďalšom spôsobe nakladania s majetkom banky, vrátane bytového fondu. Listom zo dňa 1. 8. 2000 ( vtedajší ) odporca oznámil navrhovateľom 1/, 2/, že predstavenstvo IRB a.s. odsúhlasilo predaj bytov vo vlastníctve IRB a.s. pôvodným nájomcom v objekte J. a oznámil im zároveň cenu bytu Č.. XX vo výške 2.908.840,- Sk. Z LV Č.. XXXX X.. Ú.. Y. J. súd zistil, že odporca je vlastníkom nehnuteľnosti - pozemku parc.č. XXXX o výmere 704 m2 a stavby na ňom postavenej, súpisné č. XXXXXX v celosti ( K. J. ). V odôvodnení svojho rozhodnutia prvostupňový súd uviedol, že označená nehnuteľnosť súp.č. XXXXXX v Bratislave na J. I.. XX nemá charakter bytového domu v zmysle § 2 ods. 2 zák.č. 182/1993 Z.z. Zákon č. 182/1993 Z.z. definoval bytový dom ako dom, v ktorom byty a nebytové priestory sú vo vlastníctve jednotlivých vlastníkov a súčasne títo spoluvlastníci majú v spoluvlastníctve spoločné časti domu, spoločné zariadenia domu, zastavaný pozemok a priľahlý pozemok. V katastri nehnuteľností je predmetná stavba vedená ako jeden objekt; tento je v rámci využitia rozčlenený na administratívnu časť a na časť bytovú. Uvedené skutočnosti vyplývajú z listu vlastníctva Č.. XXXX pre X.. Ú.. Y. J., tiež z kolaudačného rozhodnutia Okresného úradu Bratislava I zo dňa 4. 9. 1996, z kópie katastrálnej mapy Katastrálneho úradu v Bratislave, Y. X. U. Z.. V predmetnom dome podlahová plocha nebytového priestoru prevyšuje nad obytnou plochou, čím je daný charakter domu. Od vybudovania budovy J. od r. 1927 sa predmetná nehnuteľnosť označovala ako činžovný dom, obchodný dom, obytný dom a prevádzková budova. Pre rozhodnutie sporu bolo rozhodujúcim vyriešenie otázky, či predmetná budova má charakter obytného domu v zmysle ust. § 2 ods. 2 zák.č. 182/1993 Z.z. Prvostupňový súd pre účely posúdenia charakteru budovy považoval kritérium podlahovej plochy a využitia objektu. Aj napriek rekonštrukciám objektu v dome vždy prevyšovala podlahová plocha nebytového priestoru. V prípade odpredaja bytov v objektoch, ktoré nemajú charakter bytového domu, predajca postupuje pri predaji primerane podľa § 24 ods. 1 zákona č. 182/1993 Z.z. Zmeneným návrhom zo dňa 18. 3. 2004 sa navrhovatelia 1/, 2/ domáhali nahradenia prejavu vôle odporcu pri prevode vlastníctva bytu, pričom súčasťou výroku rozsudku súdu mala byť aj zmluva o prevode vlastníctva bytu, ktorá tvorila prílohu rozsudku. V nej však chýbalo vymedzenie veľkosti spoluvlastníckeho podielu na spoločných častiach a zariadeniach objektu J., rovnako vymedzenie veľkosti spoluvlastníckeho podielu na pozemku, parc.č. XXXX, zastavaná plocha o výmere 704 m2 X.. Ú.. Y. J.. Ďalej chýbalo uvedenie výšky ceny bytu, vrátane spoluvlastníckych podielov na spoločných častiach, spoločných zariadeniach domu a na pozemku. Pokiaľ má byť súčasťou výroku alebo tvoriť prílohu rozsudku zmluva o prevode vlastníctva bytu, potom musí zmluva obsahovať všetky náležitosti, ktoré zákon vyžaduje pre dvojstranný právny úkon pri prevode nehnuteľností a takýto petit rozsudku musí byť aj vykonateľný. Chýbajúce náležitosti zmluvy, vyžadované zákonom, nemožno v zmluve nahradiť odkazom na zákon. Takémuto návrhu súd nemôže vyhovieť a nemôže nahradiť nedostatok prejavu vôle odporcu s uzavretím zmluvy o prevode vlastníctva bytu. Z uvedeného dôvodu považoval súd prvého stupňa za nadbytočný návrh navrhovateľov 1/, 2/ na nariadenie dokazovania znalcom a návrh navrhovateľov v celom rozsahu zamietol. Po právnej stránke oprel svoje rozhodnutie o ust. § 1 ods. 1, § 2 ods. 2 zákona č. 182/1993 Z.z., § 43c ods. 1, 2 zákona č. 50/1976 Zb. O trovách konania rozhodol podľa § 142 ods. 1 O.s.p. a v konaní úspešnému odporcovi priznal náhradu trov konania, spočívajúcich v trovách právneho zastúpenia za tri úkony právnej služby po 1.260,- Sk (prevzatie a príprava zastúpenia, účasť na pojednávaní v dňoch 28. 6. 2006 a 8. 11. 2006, ako aj 3 x režijný paušál 164,- Sk, ďalej 19 % DPH vo výške 1.019,- Sk, náhrady za stratu času na trase Dunajská Streda - Bratislava a späť, t.j. 273,- Sk ( 1/60-ina výpočtového základu ) x 4 = 1.092,- Sk, podľa vyhl.č. 655/2004 Z.z. V rozpore s odôvodnením rozsudku, ako aj so znením, v ktorom bol rozsudok vyhlásený, však výrok rozsudku o trovách konania v písomnom vyhotovení znel tak, že odporcovi súd náhradu trov konania nepriznáva. Opravným uznesením zo dňa 31. 1. 2007 č.k. 14C 103/2001 - 197 súd prvého stupňa opravil výrok svojho rozsudku zo dňa 10. 11. 2006 č.k. 14C 103/2001 - 184 v časti výroku o trovách konania tak, že tento výrok má správne znieť tak, že navrhovatelia 1/, 2/ sú povinní spoločne a nerozdielne zaplatiť odporcovi trovy právneho zastúpenia vo výške 7.173,- Sk, s poukazom na ust. § 164 O.s.p. Rozdiel medzi v rozsudku priznanou sumou a sumou uvedenou v opravnom uznesení prvostupňový súd nevysvetlil. Uvedený rozsudok prvostupňového súdu napadli v zákonnej lehote odvolaním navrhovatelia 1/, 2/, v celom rozsahu, domáhajúc sa jeho zrušenia a vrátenia veci súdu prvého stupňa na ďalšie konanie, prípadne aby odvolací súd sám doplnil dokazovanie znalcom na otázku, či ide o bytový dom, ako aj určenie kúpnej ceny bytu znalcom, ako aj veľkosti spoluvlastníckeho podielu a následne návrhu navrhovateľov 1/, 2/ vyhovel. V prípade potvrdenia napadnutého rozsudku odvolacím súdom navrhovali navrhovatelia 1/, 2/ pripustiť vo veci dovolanie na otázku, či je dom, v ktorom sa nachádza sporný byt domom bytovým podľa zákona č. 182/1993 Z.z., alebo nie je a v náväznosti na to, či má odporca povinnosť byt odpredať alebo nie. V prípade otázky povahy domu ide o otázku zásadného právneho významu a v súčasnosti nie je vydané žiadne rozhodnutie Najvyššieho súdu SR, ktoré by riešilo obdobnú právnu otázku. Navrhovatelia 1/, 2/ vytýkali prvostupňovému súdu nesprávne právne posúdenie veci, keď nevykonal ďalšie navrhované dôkazy; ďalej, že konanie je postihnuté inou vadou, ktorá mohla mať za následok nesprávne rozhodnutie vo veci samej; že súd prvého stupňa nedostatočne zistil skutkový stav, pretože nevykonal navrhnuté dôkazy, potrebné na zistenie rozhodujúcich skutočností; že súd prvého stupňa na základe vykonaných dôkazov dospel k nesprávnym skutkovým zisteniam, tiež že rozsudok je nepreskúmateľný pre nezrozumiteľnosť a nedostatok dôvodov. Navrhovatelia 1/, 2/ trvali na tom, že predmetná nehnuteľnosť má charakter bytového domu v súlade s ust. § 2 ods. 2 zákona č. 182/1993 Z.z. Z dôkazov predložených navrhovateľmi tiež vyplynulo, že odporcove rekonštrukčné práce boli protiprávne a neodzrkadľujú skutočný stav podľa stavebného povolenia a kolaudačného rozhodnutia, čím sa však súd prvého stupňa nezaoberal. Navrhovatelia 1/, 2/ splnili všetky podmienky na prevod vlastníckeho práva k bytu v zmysle zákona č. 182/1993 Z.z. Súd prvého stupňa nevykonal dôkazy, na základe ktorých má byť určená kúpna cena a spoluvlastnícky podiel k spoločným častiam a zariadeniam bytového domu, v rozpore s návrhom navrhovateľov sa nezaoberal ako s predbežnou otázkou platnosti zmluvy, ktorou bol prevedený predmetný bytový dom na odporcu. Nevykonal dôkaz znalcom, či dom je domom bytovým podľa zákona č. 182/1993 Z.z., ktorý považujú navrhovatelia za kľúčový. Súd prvého stupňa tiež nesprávne nevykonal dokazovanie na určenie výšky kúpnej ceny a na veľkosť spoluvlastníckeho podielu v zmysle zákona č. 182/1993 Z.z. a ani nijako nerozhodol o navrhovanom dôkaze. Dokumentácia týkajúca sa súčasného stavu bytového domu je v dispozícii výlučne odporcu, a ten ju nie je ochotný navrhovateľom pre účely určenia výšky kúpnej ceny a veľkosti spoluvlastníckeho podielu vydať. Prvostupňový súd posudzoval predmetný bytový dom podľa ustanovení stavebného zákona, jeho ust. § 43c. Navrhovatelia tvrdia, že na účely kúpy bytov podľa zákona č. 182/1993 Z.z. nie je možné aplikovať stavebný zákon, nakoľko ide o normu verejného práva. V zákone č. 182/1993 Z.z. je bytový dom definovaný len pre účely tohto zákona ako súkromnoprávnej normy. Zo žiadneho ustanovenia zák. č. 182/1993 Z.z. nevyplýva, že ak v dome prevažuje časť nebytových priestorov nad bytovými, že sa predmetný dom nepovažuje pre účely zákona č. 182/1993 Z.z. za obytný. Takýto výklad navrhovatelia považujú za nesprávny, ktorý by tiež odporoval úmyslu zákonodarcu umožniť odkúpenie bytov tým fyzickým osobám, ktoré bývajú v nájme v domoch, v ktorých prevažujú nebytové priestory nad bytovými. Nájom bytu je rovnako chránený v každom type domu; so záverom ku ktorému dospel súd prvého stupňa sa preto nemožno stotožniť. Pritom definícia bytového domu, ako ju uvádza stavebný zákon vo svojom ust. § 43b, je vyhovujúca aj v tomto prípade, nakoľko zákonodarca pri nej nedáva žiadnu podmienku podlahovej plochy, ale len počet bytov; rovnako je tak tomu aj v zákone č. 182/1993 Z.z. Podľa § 1 ods. 2 zák.č. 182/1993 Z.z. tento zákon sa nevzťahuje len na taxatívne vymedzené byty. Ani do jednej z uvedených kategórií bytov predmetný byt nespadá. Vzhľadom na ust.§ 24 zákona č. 182/1993 Z.z. je nesporné, že zákon sa má primerane použiť aj na budovy, ktoré nemajú charakter bytového domu. V predmetnej budove sa nachádza viac bytov než dva, preto budova musí mať charakter bytového domu. Navrhovatelia podporne poukazovali aj na ust.§ 29 ods. 7, 8 zákona č. 182/1993 Z.z. Napokon navrhovatelia označili záver prvostupňového súdu za rozporný s Ústavou SR, čl. 1 ods. 1, čl. 2 ods. 2 a čl. 46 ods. 1, keďže súd nerozhodol v súlade so zákonom. Ústavný súd už vo svojom rozhodnutí skonštatoval, že každé konanie súdu alebo iného orgánu, ktoré je v rozpore so zákonom, je porušením ústavou garantovaného práva na súdnu alebo inú právnu ochranu. Na Okresnom súde Bratislava I prebieha pod sp. zn. 15C 120/2001 súdny spor s rovnakým predmetom konania, v ktorom je navrhovateľom sused R.. U.. Aj v jeho prípade bol návrh prvostupňovým súdom zamietnutý, avšak odvolací Krajský súd v Bratislave ho svojím rozhodnutím zo dňa 7. 9. 2004 č.k. 7Co 159/03 - 196 zrušil a vrátil súdu prvého stupňa na ďalšie konanie. Na odvolanie navrhovateľov 1/, 2/ sa odporca vyjadril tak, že navrhol ich odvolanie ako oneskorene podané odmietnuť. Odvolací súd svojím ( v poradí prvým ) rozhodnutím zo dňa 30. 4. 2009 č.k. 3Co 138/2009 - 218 odvolanie navrhovateľov 1/, 2/ odmietol na základe ust. § 218 ods. 1 písm. a/ O.s.p., keď dospel k záveru, že navrhovatelia podali svoje odvolanie proti rozsudku prvostupňového súdu po uplynutí odvolacej lehoty. Na dovolanie navrhovateľov 1/, 2/ Najvyšší súd SR ako súd dovolací uznesenie Krajského súdu v Bratislave zo dňa 30. 4. 2009 č.k. 3Co 138/2009 - 218 zrušil a vec mu vrátil na ďalšie konanie, keď dospel k záveru, že súd prvého stupňa napadnutý rozsudok nedoručoval vtedajšiemu právnemu zástupcovi navrhovateľov 1/, 2/ na adresu, na ktorej sa právny zástupca navrhovateľov v čase doručovania zdržiaval, čím nebola splnená jedna z podmienok tzv. náhradného doručenia v zmysle § 47 ods. 2 O.s.p. V písomnom podaní, doručenom odvolaciemu súdu dňa 12. 1. 2012, navrhovatelia 1/, 2/ poukazovali na to, že svojím listom zo dňa 8. 3. 2004 upravili žalobný petit tak, že je v ňom ako súčasť výroku rozsudku odkaz na obsah pripojeného písomného vyhotovenia zmluvy, keďže predmetom konania je nahradenie prejavu vôle. Z postupu súdu však nie je zrejmé, ako písomné podanie navrhovateľov zo dňa 8. 3. 2004 vyhodnotil; v odôvodnení napadnutého rozsudku sa súd prvého stupňa obmedzil len na konštatovanie, že „navrhovatelia písomným podaním zo dňa 8. 3. 2004 zmenili petit návrhu...“. Z ust. § 95 ods. 1 O.s.p. však jednoznačne vyplýva, že zmena žaloby je viazaná na procesný súhlas súdu. Pokiaľ teda súd považoval toto podanie za zmenu žaloby, potom v rozpore s ust. § 95 O.s.p. o nej do vydania meritórneho rozhodnutia vôbec nerozhodol, čím navrhovateľom znemožnil plnohodnotne realizovať ich procesné práva. Navrhovatelia sa tiež domáhali nariadenia znaleckého dokazovania, ktorého predmetom malo byť určenie ceny bytu podľa § 18 zák.č. 182/1993 Z.z. a veľkosti spoluvlastníckeho podielu na spoločných častiach, zariadeniach a na zastavanom pozemku. Navrhovatelia totiž nie sú schopní zabezpečiť, aby zmluva o prevode vlastníctva bytu tieto esenciálne náležitosti obsahovala, nakoľko dokumentáciu potrebnú na vypracovanie znaleckého posudku má k dispozícii výlučne odporca. Súd prvého stupňa v rozsudku tento dôkaz označil za nadbytočný, pritom však navrhovateľom vytkol absenciu práve tých údajov, ktoré možno doplniť len na základe navrhovaného znaleckého dokazovania. Prvostupňový súd zároveň v rozsudku neuviedol, z akých dôvodov navrhovaný dôkaz nevykonal. Pokiaľ tak súd neurobí, zaťaží svoje konanie vadou, spočívajúcou v porušení základného práva na súdnu ochranu podľa čl. 46 ods. 1 Ústavy SR. Prvostupňový súd konal arbitrárne, s návrhmi navrhovateľov sa náležite nevysporiadal, pričom svoj postup riadne a presvedčivo neodôvodnil. Krajský súd v Bratislave ako súd odvolací ( § 10 ods.1 O.s.p. ) v medziach daných odvolaním vec preskúmal podľa § 212 ods. 1 O.s.p. bez nariadenia ústneho pojednávania podľa § 214 ods. 2 O.s.p. (tento rozsudok bol odvolacím súdom vyhlásený podľa § 156 ods. 3 O.s.p.)a dospel k záveru, že odvolaniu navrhovateľov 1/, 2/ nemožno priznať úspech. Ako už na to poukázal prvostupňový súd, pre rozhodnutie v danej právnej veci je určujúcou posúdenie otázky, či je budova, v ktorej sa nachádza označený byt, ktorého nájomcami sú navrhovatelia, bytovým domom alebo nie. V prípade kladného posúdenia tejto otázky by sa na predmetný byt potom vzťahovala povinnosť prenajímateľa previesť vlastníctvo k predmetnému bytu na navrhovateľov za podmienok stanovených zák.č. 182/1993 Z.z. Z obsahu spisového materiálu vyplýva, že navrhovatelia 1/, 2/ požiadali o prevod označeného bytu do ich vlastníctva žiadosťou zo dňa 5. 8. 1999. Podľa § 1 ods. 1 zák.č. 182/1993 Z.z. ( v znení platnom ku dňu podania žiadosti o prevod vlastníckeho práva k bytu ) tento zákon upravuje spôsob a podmienky nadobudnutia vlastníctva bytov a nebytových priestorov v obytnom dome, práva a povinnosti vlastníkov týchto bytových domov, práva a povinnosti vlastníkov bytov a nebytových priestorov, ich vzájomné vzťahy a práva k pozemku. Podľa § 2 ods. 2 zák.č. 182/1993 Z.z. ( v znení platnom ku dňu podania žiadosti o prevod vlastníckeho práva k bytu ) bytovým domom sa na účely tohto zákona rozumie dom, v ktorom byty a nebytové priestory sú za podmienok ustanovených v tomto zákone vo vlastníctve alebo spoluvlastníctve jednotlivých vlastníkov a spoločné časti domu a spoločné zariadenia tohto domu sú súčasne v podielovom spoluvlastníctve vlastníkov bytov a nebytových priestorov. Vychádzajúc z dikcie ust. § 1 ods. 1 cit. zák. ( v znení, platnom v rozhodnom čase ) podmienkou nadobudnutia vlastníctva bytov a nebytových priestorov na základe zákona č. 182/1993 Z.z. je, že tieto byty a nebytové priestory sa nachádzajú v bytovom dome, ktorý je definovaný v ust. § 2 ods. 2 zákona č. 182/1993 Z.z. Pôvodná právna úprava obsiahnutá v ust. § 2 ods. 1 cit. zák. ( pred jeho novelou ku dňu 1. 7. 2007 ) teda nekládla dôraz na vlastnícky režim bytov a nebytových priestorov, ale na skutočnosť, že bytový dom charakterizuje najmä existencia spoločných častí a spoločných zariadení, ktoré sú v ideálnom podielovom spoluvlastníctve vlastníkov bytov a nebytových priestorov. Súčasný vlastník nadobudol nehnuteľnosť ( U. J. ) ako výlučný vlastník v celosti ( porovnaj výpis z LV Č.. XXXX, X.. Ú.. Y. J., parc.č. XXXX, č.l. 148 spisu ). Charakteristiku bytového domu podľa pôvodného znenia § 1 ods. 1 cit. zák. teda objekt „.J.“ nespĺňal. Objekt je na LV zapísaný ako budova s jedným súpisným číslom, na LV nie sú uvedené jednotlivé byty a nebytové priestory s ich podrobnou špecifikáciou. Navyše aj v tom čase platné znenie § 1a písm. a/ vyhl.č. 465/1991 Zb. o cenách stavieb, pozemkov, trvalých porastov, úhradách za zriadenie práva osobného užívania pozemkov a náhradách za dočasné užívanie pozemkov charakterizovalo obytný dom ako dom, v ktorom zo súčtu podlahovej plochy všetkých miestností v dome pripadajú aspoň dve tretiny na byty, včítane bytov a častí bytov, ktoré sú užívané na iné účely ako na bývanie, ako i vedľajšie miestnosti a príslušenstvo patriace k bytom. Pri zisťovaní tomuto pomeru podlahových plôch sa neprihliada na priestory prístupné všetkým obyvateľom domu a iným osobám, na iné spoločné vedľajšie miestnosti a vedľajšie priestory ( napr. schodište a chodby, spoločné práčovne a sušiarne, pôjdové a pivničné priestory ), na miestnosti pre poľnohospodársku výrobu, ani na vedľajšie stavby postavené na pozemku ( napr. garáže, poľnohospodárske objekty, malé prevádzky, drevárne, kôlne ). Podľa výsledkov vykonaného dokazovania budova, v ktorej sa nachádza aj predmetný byt, podľa kolaudačného rozhodnutia vydaného - po ukončení rekonštrukcie budovy v r. 1996 - Okresným úradom Bratislava I pod č. 3383/1996 - H/217 zo 4. 9. 1996 ( č.l. 33 a nasl. spisu ) pozostáva stavba z bankovej časti, ktorú tvoria administratívne priestory, priestory bankovej prevádzky, plynová kotolňa, parkovacie státia a kaviareň s príslušenstvom, a ďalej z bytovej časti, ktorú tvorilo v tom čase 12 bytových jednotiek, neskôr už len 10 ( po spojení dvoch bytov ). Pomer bytových priestorov k nebytovým predstavuje 1.169,51 m2 (bytové priestory) : 3.191,83 m2 ( nebytové priestory ). Uvedený pomer tak netvorí požadované 2/3-iny bytovej plochy zo súčtu podlahovej plochy v objekte ( v zmysle vyhl.č. 465/1991 Zb. ) platnej v čase podania žiadosti navrhovateľov o prevod vlastníctva bytu. Zmenu definície bytového domu priniesla novelizácia ust. § 2 ods. 2 cit. zákona, vykonaná zákonom č. 268/2007 Z.z., s účinnosťou od 1. 7. 2007. V súčasnosti platná definícia bytového domu sa viaže na budovu, ktorá musí kumulatívne spĺňať niekoľko znakov : 1/ viac ako polovica podlahovej plochy je určená na bývanie, 2/ má viac ako tri byty, 3/ byty a nebytové priestory v budove sú za podmienok ustanovených v tomto zákone vo vlastníctve alebo spoluvlastníctve jednotlivých vlastníkov a 4/ spoločné časti a spoločné zariadenia domu sú v podielovom spoluvlastníctve vlastníkov bytov a nebytových priestorov. K uvedenému je nutné dodať, že podľa ust. § 43c ods. 1 stavebného zákona sa za iné ako bytové domy považujú stavby, v ktorých je viac ako polovica ich využiteľnej podlahovej plochy určená na nebytové účely. Pokiaľ sú budovy určené na rôzne účely, rozlišujú sa podľa hlavného účelu, na ktorý pripadá najväčšia časť využiteľnej podlahovej plochy. Podľa § 2 ods. 2 zák.č. 182/1993 Z.z. ( v aktuálnom znení ) bytovým domom sa na účely tohto zákona rozumie budova, v ktorej je viac ako polovica podlahovej plochy určená na bývanie a má viac ako tri byty a v ktorej byty a nebytové priestory sú za podmienok ustanovených v tomto zákone vo vlastníctve alebo spoluvlastníctve jednotlivých vlastníkov a spoločné časti a spoločné zariadenia tohto domu sú súčasne v podielovom spoluvlastníctve vlastníkov bytov a nebytových priestorov. Vychádzajúc zo zisteného pomeru bytových a nebytových priestorov v objekte J., v ktorom sa nachádza byt, o prevod vlastníctva ktorého navrhovatelia usilujú, tak ani novelizované znenie ust. § 2 ods. 2 zák.č. 182/1993 Z.z. nedovoľuje charakterizovať objekt J. ako bytový dom, čo by zakladalo povinnosť vlastníka objektu odpredať predmetný byt v zmysle zák.č. 182/1993 Z.z., keďže uvedený pomer nepredstavuje viac ako polovicu podlahovej plochy určenej na bývanie. V súdenej právnej veci by tak ani zmena ust. § 2 ods. 2 cit. zák. vykonaná po 1. 7. 2007 nezmenila na právnom postavení navrhovateľov nič - na budovu s bytom, ktorí majú v nájme navrhovatelia 1/, 2/, sa zákon č. 182/1993 Z.z. ani po jeho novelizácii ku dňu 1. 7. 2007 nevzťahuje. Na tomto závere nič nemení ani ust. § 24 ods. 1 zák.č. 182/1993 Z.z., podľa ktorého ustanovenia tohto zákona s výnimkou § 6 až 8b a § 29 sa primerane vzťahujú aj na budovy, ktoré nemajú charakter bytového domu. Vychádzajúc z citovaného ustanovenia by sa mylne mohlo zdať, že na jeho základe sa zákon č. 182/1993 Z.z. vlastne vzťahuje na všetky budovy bez rozdielu ( t.j. nielen na bytové domy, ale aj na budovy, ktoré bytovými domami nie sú, t.j. aj na výrobné haly, obchodné centrá, hotely, reštaurácie, banky a pod. ). Berúc však do úvahy definíciu bytového domu v ust. § 2 ods. 2 zák.č. 182/1993 Z.z. je nutné dospieť k záveru, že za budovy, ktoré nemajú charakter bytového domu, je nutné považovať tie stavebné objekty, ktoré kritériá bytového domu vymedzené zákonom nespĺňajú. Pri rešpektovaní definície bytového domu v ust. § 2 ods. 2 zák.č. 182/1993 Z.z. možno negatívnym vymedzením dospieť k záveru, že budovou, ktorá nemá charakter bytového domu je stavba, pri ktorej prevažuje iná funkcia ako účel bývania. Podľa cit. § 24 zák.č. 182/1993 Z.z. sa postupuje pri nadobúdaní vlastníctva nebytových priestorov, nie však bytov v budovách, ktoré nemajú charakter bytového domu ( porovnaj rozhodnutie NS SR sp. zn. 5Cdo 32/2007 zo dňa 20. 3. 2008 ). Nájomcovia v budovách, ktoré nemajú charakter bytového domu, teda nemajú nárok na prevod vlastníctva bytov v zmysle zák.č. 182/1993 Z.z. ani na základe jeho ust. § 24. Záver súdu prvého stupňa bol teda vecne správny. Dokazovanie vykonané v konaní súdom prvého stupňa bolo pre posúdenie dôvodnosti návrhu navrhovateľov dostatočné, aj podľa názoru odvolacieho súdu by bolo vykonanie znaleckého dokazovania, tak ako ho navrhovali navrhovatelia, nadbytočné. Správny bol aj záver súdu prvého stupňa o tom, že v Zmluve o prevode vlastníctva bytu, predloženej navrhovateľmi, ktorá mala tvoriť neoddeliteľnú súčasť rozsudku, absentovali niektoré zákonné náležitosti takejto zmluvy ( už spomínané uvedenie veľkosti spoluvlastníckych podielov na spoločných častiach a spoločných zariadeniach ako aj na zastavanom pozemku ). Súdna prax pritom ustálila, že pokiaľ má byť rozsudkom súdu nahradený prejav vôle niektorého z účastníkov zmluvy o kúpe nehnuteľnosti, musí byť obsah tejto zmluvy uvedený vo výroku rozsudku, prípadne musí byť vo výroku rozsudku uvedený odkaz na obsah pripojeného písomného vyhotovenia kúpnej zmluvy, ktorá sa tak stáva súčasťou výroku rozsudku. Pokiaľ vo výroku rozsudku nie je predmet prevodu (nehnuteľnosť) náležitým spôsobom individualizovaný ( údaj o obci, parcelnom čísle, katastrálnym územím, druhom, výmerou ) a ak neobsahuje tento výrok tiež údaj o kúpnej cene, nemôže takýto rozsudok nahradiť nedostatok prejavu vôle predávajúceho s uzavretím kúpnej zmluvy ( porovnaj R 53/1991 ). V prejednávanej právnej veci by chýbajúce údaje o veľkosti spoluvlastníckeho podielu na spoločných častiach a zariadeniach bytového domu, ako aj na zastavanom pozemku, mali za následok nedostatočnú individualizáciu prevádzanej nehnuteľnosti; takéto vyhotovenie zmluvy by nemohlo tvoriť súčasť výroku rozsudku a súd by teda ani z tohto dôvodu nemohol svojím rozsudkom vyhovieť návrhu navrhovateľov. Argument navrhovateľov, že odporca im bráni v prístupe k dokumentácii, z ktorého dôvodu nemôžu chýbajúce údaje sami do zmluvy doplniť a tieto je nutné určiť len na základe znaleckého dokazovania, neobstojí. Z obsahu spisového materiálu nevyplýva, že by navrhovatelia v konaní o sprístupnenie týchto materiálov žiadali. K námietke navrhovateľov, že o ich zmene žalobného petitu súd prvého stupňa nerozhodol procesným ustanovením podľa § 95 O.s.p., odvolací súd poznamenáva, že zodpovedá skutočnosti, že prvostupňový súd o navrhovanej zmene žalobného petitu nerozhodol samostatným procesným ustanovením, avšak z obsahu spisového materiálu a osobitne samotného napadnutého rozsudku prvostupňového súdu vyplýva, že prvostupňový súd bez akýchkoľvek pochýb rozhodoval o návrhu navrhovateľov na nahradenie prejavu vôle; nevznikli tak žiadne pochybnosti o tom, o akom nároku uplatnenom navrhovateľmi, súd prvého stupňa rozhodoval. Podobne ako neopodstatnenú vyhodnotil odvolací súd námietku navrhovateľov 1/, 2/ v odvolaní, že v konaní nebola ako prejudiciálna riešená otázka platnosti Kúpnej zmluvy, na základe ktorej prešla nehnuteľnosť ( budova Metropol ) do vlastníctva štátu, čo odôvodňovali navrhovatelia tým, že na uvedenej zmluve zo dňa 7. 10. 1991 ( č.l. 137 a nasl. ) je ako kupujúci ( nadobúdateľ nehnuteľnosti ) uvedený Čsl. štát, teda subjekt, ktorý neexistoval - v tom čase existovala Česká a Slovenská federatívna republika, ktorá však účastníkom predmetnej zmluvy nebola. Za sporné tiež považovali, kto uvedenú kúpnu zmluvu podpísal, a teda uzavrel, pretože je to úplne iný subjekt, ako ten, ktorý je uvedený v záhlaví kúpnej zmluvy. Predovšetkým označenie kupujúceho ako Čsl. štát podľa názoru odvolacieho súdu bez ohľadu na to, že neobsahuje oficiálny názov vtedajšieho štátneho útvaru, t.j. Česká a Slovenská federatívna republika, nemôže mať za následok neplatnosť predmetnej zmluvy. Kupujúci je totiž aj v prípade označenia Čsl. štát identifikovaný jednoznačne, niet pochýb o tom, aký subjekt bol kupujúcou zmluvnou stranou, a teda nehrozila možnosť jeho zámeny s iným subjektom. Pokiaľ ide o otázku podpisového práva, navrhovatelia 1/, 2/ okrem všeobecného vyjadrenia pochybnosti o tom, či osoba, ktorá zmluvu podpisovala, bola na tento podpis oprávnená, svoju pochybnosť ničím neodôvodnili, neopreli ju o žiadny argument. Táto ich námietka všeobecnej povahy tak podľa názoru odvolacieho súdu nebola relevantná. Aplikácia ust. § 29 ods. 7 a 8 zák.č. 182/1992 Z.z. podľa názoru odvolacieho súdu tiež nepripadá v prejednávanej veci do úvahy, nakoľko vlastník domu nenadobudol tento dom do vlastníctva podľa osobitného predpisu, ako vyžaduje ust. § 29 v ods. 7 ( t.j. na základe zákona o konkurze o vyrovnaní, na základe § 335až § 338 O.s.p., alebo na základe Exekučného poriadku a pod. ). Navrhovatelia 1/, 2/ navrhovali pre prípad potvrdenia napadnutého rozsudku prvostupňového súdu, aby odvolací súd vo veci pripustil dovolanie, a to na otázku či je dom, v ktorom sa nachádza sporný byt, domom bytovým podľa zákona č. 182/1993 Z.z., alebo nie je a v náväznosti na to, či má odporca povinnosť byt odpredať alebo nie. Otázku povahy domu označili navrhovatelia za otázku zásadného právneho významu. Ako už judikovala súdna prax, rozhodnutím odvolacieho súdu po právnej stránke zásadného významu je také rozhodnutie, ktoré rieši doposiaľ nenastolenú alebo v iných súvislostiach prezentovanú a právne riešenú otázku takým spôsobom, ktorý je významný z hľadiska rozhodovacej činnosti súdov vôbec, t.j. má všeobecný dopad na prípady podobnej povahy. Z tohto hľadiska má rozhodnutie odvolacieho súdu zásadný význam spravidla vtedy, ak rieši takú právnu otázku, ktorá judikatúrou vyšších súdov nebola riešená, alebo výklad ktorej v judikatúre týchto súdov nie je ustálený, alebo ak odvolací súd posúdil určitú právnu otázku inak, než je riešená v konštantnej judikatúre vyšších súdov a rozhodnutie odvolacieho súdu predstavuje v tomto smere odlišné riešenie tejto právnej otázky ( rozhodnutie NS SR sp. zn. 3Cdo 119/2002 ). Keďže otázka povahy bytového domu bola už súdnou praxou riešená, odvolací súd preto na postup v zmysle ust. § 238 ods. 3 O.s.p. nevidel dôvod. Odvolací súd z uvedených dôvodov napadnutý rozsudok súdu prvého stupňa vo veci samej ako vecne správny potvrdil ( § 219 ods. 1 O.s.p. ); výrok o trovách konania ( v spojení s opravným uznesením prvostupňového súdu zo dňa 31. 1. 2007 č.k. 14C 103/2001 - 197 ) odvolací súd zmenil podľa § 220 O.s.p. tak, že navrhovateľov 1/, 2/ zaviazal povinnosťou spoločne a nerozdielne nahradiť odporcovi trovy konania, spočívajúce v trovách právneho zastúpenia celkom vo výške 6.176,- Sk, v prepočte 205 € ( za tri úkony právnej služby á 1.260,- Sk, 3 x režijný paušál 164,- Sk, 19 % DPH vo výške 812,- Sk a náhradu za stratu času 273,- Sk x 4 = 1.092,- Sk, spolu 6.176,- Sk ). O náhrade trov odvolacieho konania rozhodol odvolací súd podľa § 224 ods. 1 a § 142 ods. 1 O.s.p. tak, že v tomto konaní plne úspešnému odporcovi ich náhradu nepriznal, pretože absentoval v zmysle § 151 ods. 1 O.s.p návrh na ich priznanie. Poučenie: Proti tomuto rozsudku odvolanie nie je prípustné.

Zdroj: KAUZIS.SK – https://www.kauzis.sk/judikatura/r/ECLI:SK:KSBA:2012:1011896888.1 (dáta aktuálne k 12. 11. 2026). Záväzné je znenie zverejnené súdom.




